和陶神釋
作者：蘇軾
朝代：宋

paragraphs: 二子本無我，其初因物著。
豈惟老變衰，念念不如故。
知君非金石，安得長託附。
莫從老君言，亦莫用佛語。
仙山與佛國，終恐無是處。
甚欲隨陶翁，移家酒中住。
醉醒要有盡，未易逃諸數。
平生逐兒戲，處處餘作具。
所至人聚觀，指目生毀譽。
如今一弄火，好惡都焚去。
既無負載勞，又無寇攘懼。
仲尼晚乃覺，天下何思慮。